Nun esperaba muncho más depués de la cara dura d’esta xente que manda, que principiaron anulando l’anterior forma d’eleición, que desixía una bultable mayoría parllamentaria, pa dexala a tiru de la so mezquina mayoría (mezquina polos fines pa la que la emplega) y asina poder escoyer «a deu» al personaxe dócil que manipule la información. Al so favor, claro. D’esi mou, profesionales «como la copa d’un pinu», talo que Pepa Bueno, o la mio almirada Ana Pastor, fueron pa la cai a les primeres de cambiu. Víase venir cuando esta última entrevistó a l’arguyosa y prepotente Ma Dolores de Cospedal, a la qu’enritó coles sos entrugues. Nun-y lo perdonó. Ta claro, el modelu del gobiernu actual nun ye esi que siempre se cita como «a imitar», la BBC, sinón el que tamién se cita como manipulación y engañu, el de Telemadrid. Nun m’estrañaría que, dende dientro o dende fuera, ocupare un llugar preminente na estratexa de la «nueva Televisión Española», al denostáu señor Urdaci. Y ye qu’estos señores del PP quieren comencenos, col poder de la «so» Tele, de lo bien que lo tán faciendo. El mundu al revés, y siguimos reculando.
#000003